90-jarige kritiek ná huisbraakŉ 90-jarige vrou veg vir haar lewe in die hospitaal nadat sy Woensdagoggend by haar huis in Oslo Beach, KwaZulu-Natal, aangerand en beroof is. Kapt. Thulani Zwane, ŉ polisiewoordvoerder, het aan Maroela Media gesê die vrou se huis is geplunder en dat die Port Shepstone-polisie tans ŉ saak van huisbraak ondersoek. Volgens Zwane is niemand nog in verband met die voorval in hegtenis geneem nie en ondersoek die polisie nog die voorval. Chris Botha, ŉ woordvoerder van Netcare 911, het gesê die bejaarde vrou was bewusteloos toe paramedici by die toneel opgedaag het en sy het verskeie beserings opgedoen. “Sy is aan ŉ asemhalingsmasjien gekoppel en in ŉ kritieke toestand na ŉ nabygeleë hospitaal geneem,” het Botha gesê.